รัฐบาลไทย-ข่าวทำเนียบรัฐบาล-รัฐบาลเชิญชวนประชาชนเพิ่มการออม ผ่านการลงทุนพันธบัตรออมทรัพย์ กระทรวงการคลังเปิดจำหน่ายตั้งแต่ 15 พ.ย. ผ่านทุกช่องทางแอปเป๋าตัง เคาน์เตอร์ธนาคาร อินเทอร์เน็ตแบงกิ้ง โมบายแบงกิ้ง
วันอาทิตย์ที่ 14 พฤศจิกายน 2564
รัฐบาลเชิญชวนประชาชนเพิ่มการออม ผ่านการลงทุนพันธบัตรออมทรัพย์ กระทรวงการคลังเปิดจําหน่ายตั้งแต่ 15 พ.ย. ผ่านทุกช่องทางแอปเป๋าตัง เคาน์เตอร์ธนาคาร อินเทอร์เน็ตแบงกิ้ง โมบายแบงกิ้ง
รัฐบาลเชิญชวนประชาชนเพิ่มการออม ผ่านการลงทุนพันธบัตรออมทรัพย์ กระทรวงการคลังเปิดจําหน่ายตั้งแต่ 15 พ.ย. ผ่านทุกช่องทางแอปเป๋าตัง เคาน์เตอร์ธนาคาร อินเทอร์เน็ตแบงกิ้ง โมบายแบงกิ้ง วงเงินรวม 8 หมื่นล้านบาท
วันที่ 14 พ.ย. 2564 น.ส.ไตรศุลี ไตรสรณกุล รองโฆษกประจําสํานักนายกรัฐมนตรี กล่าวว่า ตั้งแต่วันที่ 15 พ.ย.-3 ธ.ค. 2564 กระทรวงการคลังจะเปิดขายพันธบัตรออมทรัพย์รุ่นออมไปด้วยกัน วงเงิน 8 หมื่นล้านบาท รัฐบาลจึงขอเชิญชวนประชาชนมาลงทุนเพื่อเป็นอีกทางเลือกในการเพิ่มการออมที่มีความเสี่ยงต่ํา ให้ผลตอบแทนดี โดยช่องทางการจําหน่ายหลากหลาย สะดวกในการเลือกลงทุน
“รัฐบาลให้ความสําคัญกับการส่งเสริมให้ประชาชนมีการออมในรูปแบบต่าง ๆ จึงมีการพัฒนาทั้งผลิตภัณฑ์การเงินของภาครัฐ ช่องทางการอํานวยความสะดวกในการลงทุนอย่างต่อเนื่อง ซึ่งในวงเงิน 8 หมื่นล้านบาท ครั้งนี้กระทรวงการคลังก็ได้เน้นจําหน่ายให้แก่ประชาชนรายย่อย 6.5 หมื่นล้านบาท ส่วนที่เหลือ 1.5 หมื่นล้านบาทจําหน่ายแก่นิติบุคคลไม่แสวงหากําไร” น.ส.ไตรศุลี กล่าว
รองโฆษกประจําสํานักนายกรัฐมนตรี กล่าวว่า พันธบัตรออมทรัพย์ที่กระทรวงการคลังจะจําหน่ายครั้งนี้แบ่งเป็น 2 รุ่นอายุ คือ อายุ 5 ปี และ 10 ปี ช่องทางการจําหน่ายแยกเป็น 2 ส่วน รายละเอียดดังนี้
ส่วนที่ 1 จําหน่ายในวอลเล็ต สบม. บนแอปพลิเคชันเป๋าตัง วงเงินรวม 1 หมื่นล้านบาท เปิดจําหน่ายตั้งแต่วันที่ 15 พ.ย.-3 ธ.ค. 2564 โดยพันธบัตรรุ่นอายุ 5 ปี จ่ายดอกเบี้ยเป็นขั้นบันได ปีที่1 ร้อยละ 1.5 ต่อปี ปีที่2-4 ร้อยละ 2 ต่อปี และ ปีที่5 ร้อยละ 3 ต่อปี เฉลี่ยอยู่ที่ร้อยละ 2.10 ต่อปี ส่วนรุ่นอายุ 10 ปี จ่ายดอกเบี้ยเป็นขั้นบันได ปีที่ 1-3 ร้อยละ 2 ต่อปี ปีที่4-5 ร้อยละ 3 ต่อปีปีที่ 6-9 ร้อยละ 3.50 ต่อปี และปีที่ 10 ร้อยละ 4 ต่อปี เฉลี่ยร้อยละ 3 ต่อปี จ่ายดอกเบี้ยทุก 3 เดือน สามารถลงทุนได้ตั้งแต่ 100 บาท - 10 ล้านบาท
คุณสมบัติผู้ซื้อเป็นบุคคลสัญชาติไทยอายุตั้งแต่ 15 ปีขึ้นไป แต่กรณีผู้เยาว์เมื่อลงทะเบียนในวอลเล็ต สบม. บนแอปพลิเคชันเป๋าตังแล้วต้องไปยืนยันตัวตนพร้อมผู้ปกครองที่สาขาธนาคารกรุงไทยสําหรับการซื้อครั้งแรก
น.ส.ไตรศุลี กล่าวว่า ในส่วนที่ 2 จําหน่ายให้แก่ประชาชนและนิติบุคคลไม่แสวงหากําไรผ่านธนาคารตัวแทนจําหน่าย 4 แห่ง ได้แก่ ธนาคารกรุงไทย ธนาคารกรุงเทพ ธนาคารกสิกรไทย และธนาคารไทยพาณิชย์ วงเงิน 70,000 ล้านบาท ลงทุนได้ตั้งแต่ 1,000 บาท โดยไม่จํากัดวงเงินซื้อขั้นสูง
โดยจะแยกเป็นการจําหน่ายให้ประชาชนทั่วไปก่อนในวงเงิน 5.5 หมื่นล้านบาท ตั้งแต่วันที่ 22 พ.ย. – 3 ธ.ค. 2564 อัตราดอกเบี้ยทั้งรุ่นอายุ 5 ปี และ 10 ปี และรอบการจ่ายดอกเบี้ยเหมือนกับผู้ลงทุนผ่านแอปพลิชันเป๋าตัง โดยประชาชนที่สนใจสามารถลงทุนผ่านทั้งเคาน์เตอร์ธนาคาร อินเทอร์เน็ตแบงกิ้งและโมบายแบงกิ้งของธนาคารทั้ง 4 แห่ง คุณสมบัติผู้ลงทุนเช่นเดียวกับการลงทุนผ่านแอปพลิเคชันเป๋าตัง หากเป็นผู้เยาว์ต้องมีบัญชีธนาคารตัวแทนจําหน่ายและได้รับความยินยอมจากผู้ปกครองก่อน
ส่วนที่เหลือ 1.5 หมื่นล้านบาทจําหน่ายให้แก่นิติบุคคลไม่แสวงหากําไร มีเฉพาะรุ่นอายุ 10 ปี เปิดจําหน่ายตั้งแต่ 24 พ.ย.-3 ธ.ค. 2564 ดอกเบี้ยคงที่ ร้อยละ 2.20 จ่ายดอกเบี้ยทุก 6 เดือน โดยจําหน่ายเฉพาะช่องทางเคาน์เตอร์ธนาคารทั้ง 4 แห่ง
ทั้งนี้ กระทรวงการคลังมีแผนออกพันธบัตรออมทรัพย์ในปีงบประมาณ 2565 รวม 1.5 แสนล้านบาท รอบนี้ออกพันธบัตร 8 หมื่นล้านบาทแล้ว ส่วนอีก 7 หมื่นล้านบาท จะออกจําหน่ายช่วงเดือน พ.ค.-ก.ย. 2565